Document ID: 32013D0687

KOMISIJAS LĒMUMS
(2013. gada 26. novembris)
par Grieķijas Republikas paziņojumu par valsts pārejas plānu, kas paredzēts 32. pantā Eiropas Parlamenta un Padomes Direktīvā 2010/75/ES par rūpnieciskajām emisijām
(izziņots ar dokumenta numuru C(2013) 8133)
(Autentisks ir tikai teksts grieķu valodā)
(2013/687/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2010. gada 24. novembra Direktīvu 2010/75/ES par rūpnieciskajām emisijām (piesārņojuma integrēta novēršana un kontrole) (1) un jo īpaši tās 32. panta 5. punkta otro daļu,
tā kā:
(1)
Saskaņā ar Direktīvas 2010/75/ES 32. panta 5. punkta pirmo daļu Grieķijas Republika iesniedza Komisijai valsts pārejas plānu (VPP) 2012. gada 19. decembrī (2).
(2)
VPP pilnīguma izvērtēšanas laikā Komisija konstatēja, ka vairākām iekārtām nebija norādīts datums, kurā piešķirta pirmā atļauja. Tāpēc Komisija 2013. gada 11. jūnija vēstulē (3) lūdza Grieķijas iestādēm sniegt trūkstošo informāciju, kā arī precizēt informāciju par vienas sadedzināšanas iekārtas kopējo nominālo ievadīto siltumjaudu.
(3)
Grieķijas Republika iesniedza Komisijai papildu informāciju ar 2013. gada 25. jūnija vēstuli (4).
(4)
Pēc VPP turpmākas izvērtēšanas un papildu informācijas saņemšanas Komisija 2013. gada 8. jūlijā nosūtīja otru vēstuli (5), kurā tā atkārtoti lūdza sniegt informāciju par datumu, kurā vairākām iekārtām piešķirta pirmā atļauja, un lūdza paskaidrot vienai iekārtai piešķirto atkāpi, kas minēta pielikuma C papildinājuma C.1. tabulas 4. piezīmē Komisijas 2012. gada 10. februāra Īstenošanas lēmumā 2012/115/ES, ar ko paredz noteikumus attiecībā uz valsts pārejas plāniem, kas minēti Eiropas Parlamenta un Padomes Direktīvā 2010/75/ES par rūpnieciskajām emisijām (6).
(5)
Grieķijas Republika 2013. gada 30. jūlija vēstulē (7) sniedza pieprasīto papildu informāciju un paskaidrojumus atbilstīgi Īstenošanas lēmumam 2012/115/ES.
(6)
Tādējādi Komisija VPP ir izvērtējusi atbilstīgi Direktīvas 2010/75/ES 32. panta 1., 3. un 4. punktam un Īstenošanas lēmumam 2012/115/ES.
(7)
Proti, Komisija ir pārbaudījusi to datu, pieņēmumu un aprēķinu konsekvenci un pareizību, kas izmantoti, lai noteiktu katras VPP ietvertās sadedzināšanas iekārtas daļu maksimālajās pieļaujamajās emisijās, kuras izklāstītas VPP, un ir analizējusi, vai VPP ir paredzēti uzdevumi un saistītie mērķi, pasākumi un grafiki šo uzdevumu izpildei, kā arī uzraudzības mehānisms turpmākas atbilstības novērtēšanai.
(8)
Komisija konstatēja, ka 2016. un 2019. gadam noteiktās maksimāli pieļaujamās emisijas ir aprēķinātas, izmantojot atbilstīgus datus un formulas, un ka aprēķini ir pareizi. Grieķijas Republika ir sniegusi pietiekamu informāciju par pasākumiem, kas tiks īstenoti, lai ievērotu maksimāli pieļaujamās emisijas, veiktu uzraudzību un ziņotu Komisijai par VPP īstenošanu.
(9)
Ņemot vērā iesniegto papildu informāciju, Komisija ir pārliecinājusies, ka Grieķijas iestādes ir ņēmušas vērā noteikumus, kas izklāstīti Direktīvas 2010/75/ES 32. panta 1., 3. un 4. punktā un Īstenošanas lēmumā 2012/115/ES.
(10)
Komisija uzskata, ka VPP īstenošanai būtu jānotiek, neierobežojot citus spēkā esošus valsts un Savienības tiesību aktus. Proti, nosakot atsevišķus atļaujas nosacījumus VPP ietvertām sadedzināšanas iekārtām, Grieķijas Republika apņemas nodrošināt, ka netiks apdraudēta atbilstība prasībām, kas cita starpā izklāstītas Direktīvā 2010/75/ES, Eiropas Parlamenta un Padomes 2008. gada 21. maija Direktīvā 2008/50/EK par gaisa kvalitāti un tīrāku gaisu Eiropai (8) un Eiropas Parlamenta un Padomes 2001. gada 23. oktobra Direktīvā 2001/81/EK par valstīm noteikto maksimāli pieļaujamo emisiju dažām atmosfēru piesārņojošām vielām (9).
(11)
Direktīvas 2010/75/ES 32. panta 6. punktā ir noteikts, ka Grieķijas Republikai jāinformē Komisija par jebkādām turpmākām VPP izmaiņām. Komisijai būtu jāizvērtē, vai šādas izmaiņas atbilst noteikumiem, kas paredzēti Direktīvas 2010/75/ES 32. panta 1., 3. un 4. punktā un Īstenošanas lēmumā 2012/115/ES,
IR PIEŅĒMUSI ŠO LĒMUMU.
1. pants
1. Pamatojoties uz Direktīvas 2010/75/ES 32 panta 1., 3. un 4. punktu un Īstenošanas lēmumu 2012/115/ES, netiek izteikti iebildumi pret valsts pārejas plānu (VPP), kuru Grieķijas Republika iesniedza Komisijai 2012. gada 19. decembrī saskaņā ar Direktīvas 2010/75/ES 32. panta 5. punktu un kurš ir grozīts atbilstīgi papildu informācijai, kas nosūtīta 2013. gada 25. jūnijā un 2013. gada 30. jūlijā (10).
2. VPP ietverto iekārtu nosaukumi, piesārņojuma veidi attiecībā uz plānā ietvertajām iekārtām un piemērojamās maksimālās pieļaujamās emisijas ir paredzētas šā lēmuma pielikumā.
3. Grieķijas Republikas valsts pārejas plāna īstenošana neatbrīvo Grieķijas Republiku no pienākuma ievērot Direktīvas 2010/75/ES noteikumus par atsevišķu plānā ietverto sadedzināšanas iekārtu emisijām un citus Eiropas Savienības attiecīgos tiesību aktus vides jomā.
2. pants
Komisija novērtē, vai VPP turpmākās izmaiņas, par kurām Grieķijas Republika ziņos nākotnē, atbilst noteikumiem, kas izklāstīti Direktīvas 2010/75/ES 32. panta 1., 3. un 4. punktā un Īstenošanas lēmumā 2012/115/ES.
3. pants
Šis lēmums ir adresēts Grieķijas Republikai.
Briselē, 2013. gada 26. novembrī

Labels: 7
18
1
20